Qui és Maria del Carme Famadas Soler?
Maria del Carme Famadas Soler (Argentona, Maresme, 11 d'abril de 1944) és una jugadora de basquetbol catalana, ja retirada.
Començà a jugar als 10 anys al Col·legi Immaculada Concepció d'Argentona (CIC), motivada per la germana Plàcida, impulsora del basquetbol a l'entitat. Amb el CIC, va guanyar la Copa d'Espanya en dues ocasions (1957, 1958) i tres Campionats de Catalunya. La creació de Lliga espanyola de bàsquet femenina la temporada 1964-65 va provocar una reestructuració de les competicions estatals i comportà que el CIC disputés la lliga a la segona divisió. Tanmateix, aquella mateixa temporada l'equip va aconseguir l'ascens a primera divisió però no ho va poder fer efectiu degut a l'alta despesa econòmica de la competició. Per aquest motiu, s'incorporà a la Unió Esportiva Mataró amb el qual jugà durant dotze temporades, guanyant tres títols consecutius de Lliga i essent escollida com a millor jugadora de basquetbol d'Espanya per la Federació Espanyola de Basquetbol en tres ocasions (1971, 1972, 1973). Tot i el seu èxit i reconeixement esportiu, reivindicà el paper de la dona al basquetbol degut a la manca de suport professional i institucional. Al final de la seva carrera esportiva, va jugar al CB Vilassar de Mar (1977-78) i a l'Argentona (1978-81). Amb la selecció espanyola de basquetbol fou internacional en 28 ocasions, destacant la seva participació en el Campionat Europeu d'Itàlia de 1974. Fou nomenada com a Històrica del Bàsquet Català per la Fundació de Bàsquet Català l'any 2000.
Una jugadora de basquetbol catalana, ja retirada.